Edellisessä kertomuksessa todettiin myös, ettei ole ollut erityisiä olosuhteita, joilla olisi voitu perustella delegoidun säädöksen antaminen uusista siirtymämukautuksista.

Aiemman ilmoituksensa mukaisesti komissio antoi jäsenvaltioille tukea ja ohjausta, jotta ne voisivat voittaa mahdolliset vaikeutensa tavoitteiden saavuttamisen suhteen. Tätä varten se käynnisti kohdennetun aloitteen vaatimusten noudattamisen edistämiseksi. Aloite perustui vuosina 2016–2017 toteutettuun tutkimukseen. Tavoitteena oli erityisesti saada yleiskuva sähkö- ja elektroniikkalaiteromun jätehuoltoa koskevista kansallisista käytännöistä ja arvioida direktiivin täytäntöönpanoa ja toimivuutta jäsenvaltioissa. Lisäksi yksilöitiin tavoitteiden saavuttamisen kannalta kriittisiä tekijöitä ja esteitä sekä hyviä käytäntöjä, jotta jäsenvaltioiden on helpompi oppia toisiltaan ja kehittää sähkö- ja elektroniikkalaiteromua koskevia toimintapolitiikkoja ja käytäntöjä edelleen.

Vuoden 2019 keräystavoitteiden osalta on otettava huomioon, että direktiivin 16 artiklan 6 kohdan mukaan jäsenvaltioiden on toimitettava tiedot kyseiseltä vuodelta 18 kuukauden kuluessa raportointivuoden päättymisestä eli kesäkuun 2021 loppuun mennessä. Tätä kertomusta laadittaessa komissio ei ole vielä saanut jäsenvaltioilta kaikkia virallisesti raportoituja tietoja sähkö- ja elektroniikkalaiteromun keräysasteista vuonna 2019.

Komissio toteaa, ettei myöskään tämän kertomuksen kattamalla kaudella ole ollut erityisiä olosuhteita, joilla voitaisiin perustella delegoidun säädöksen antaminen siirtymämukautuksista tarkoituksena ottaa huomioon jäsenvaltioiden vaikeudet noudattaa direktiivissä vahvistettuja, erityisesti vuodesta 2019 sovellettavia, keräysasteita.

3.2. Liitteen VII muuttaminen (8 artiklan 4 kohta)

Liite VII koskee sähkö- ja elektroniikkalaiteromun materiaalin ja jätekomponenttien valikoivaa käsittelyä.

Direktiivin 8 artiklan 4 kohdalla siirretään komissiolle valta muuttaa liitettä VII sisällyttämällä siihen muita käsittelytekniikoita, joilla varmistetaan ainakin sama ihmisten terveyden ja ympäristön suojelun taso.

Tämän kertomuksen kattaman kauden aikana komissio ei katsonut tarpeelliseksi toteuttaa toimia liitteen VII muuttamiseksi.

Komissio toteutti joulukuun 2018 ja marraskuun 2020 välisenä aikana kyseiseen liitteeseen liittyvän sähkö- ja elektroniikkalaiteromun käsittelyn laatunormeja koskevan tutkimuksen, jonka yhteydessä sidosryhmiä kuultiin perusteellisesti. Tutkimuksessa ehdotettiin muun muassa muutosten tekemistä liitteessä VII olevaan luetteloon aineista, seoksista ja komponenteista, jotka on poistettava erilliskerätystä sähkö- ja elektroniikkalaiteromusta, sähkö- ja elektroniikkalaiteromun vaarallisista komponenteista, materiaaleista tai aineista saadun uuden tieteellisen näytön pohjalta ja ottaen huomioon nykyiset käsittelytekniikat. Tutkimus perustui direktiivin 8 artiklan 5 kohdan mukaiseen toimeksiantoon, minkä vuoksi se tehtiin laajemmassa yhteydessä, jossa tarkasteltiin sähkö- ja elektroniikkalaiteromun käsittelyvaatimusten mahdollista jatkokehittämistä ja yhdenmukaistamista. Asiaan liittyviä taloudellisia, sosiaalisia ja ympäristöön liittyviä vaikutuksia sekä lisätoimia arvioidaan parhaillaan lähemmin. Niihin kuuluu liitteen VII muuttaminen, josta ei kuitenkaan tällä hetkellä voida päättää erikseen.

3.3. Perusteet vastaavien olosuhteiden arvioimiseksi EU:n ulkopuolella tapahtuvaa käsittelyä varten (10 artiklan 3 kohta)

Direktiivin 10 artiklan 2 kohdan mukaan sähkö- ja elektroniikkalaiteromu, joka on viety EU:sta, otetaan huomioon 11 artiklassa säädettyjen velvoitteiden noudattamisen ja tavoitteiden saavuttamisen kannalta ainoastaan, jos viejä voi jätteiden siirtoa koskevien asetusten (EY) N:o 1013/2006 ja (EY) N:o 1418/2007 mukaisesti osoittaa, että käsittely on tapahtunut direktiivin vaatimuksia vastaavalla tavalla. Direktiivin 10 artiklan 3 kohdassa edellytetään, että komissio antaa delegoituja säädöksiä, joissa vahvistetaan yksityiskohtaiset säännökset 10 artiklan 2 kohdan täydentämiseksi, erityisesti perusteet EU:n ulkopuolella tapahtuvaa sähkö- ja elektroniikkalaiteromun käsittelyä koskevien vastaavien olosuhteiden arvioimiseksi.

Edellisessä kertomuksessa esitetyn kehityksen jatkotoimena komissio päivitti sähkö- ja elektroniikkalaiteromun käsittelyn laatunormeja koskevan tutkimuksen yhteydessä aiempaa vuonna 2013 tehtyä tutkimusta. Tarkoituksena oli kartoittaa ja vertailla mahdollisia vaihtoehtoja vastaavien käsittelyolosuhteiden arvioimiseksi ja dokumentoimiseksi sekä antaa suosituksia parhaista mahdollisista toimintavaihtoehdoista. Tutkimuksen yhteydessä kuultiin sidosryhmiä. Lisäksi komissio tarkastelee parhaillaan uudelleen jätteidensiirtoasetusta. Tässä yhteydessä punnitaan perusteita vastaavien olosuhteiden arvioimiseksi EU:n ulkopuolella tapahtuvaa jätteenkäsittelyä varten.

Muun muassa tämän meneillään olevan työn vuoksi komissio ei antanut direktiivin 10 artiklan 3 kohdan mukaista delegoitua säädöstä. Asiaan liittyvät toimet ovat kuitenkin edelleen prioriteetti ympäristöä, raaka-aineita ja kiertotaloutta koskevien EU:n toimintalinjojen puitteissa, ja niitä arvioidaan jatkossakin yhdessä ehdotusten kanssa osana jätteidensiirtoasetuksen tarkistamista.

3.4. Direktiivin liitteiden IV, VII, VIII ja IX mukauttaminen tieteen ja tekniikan kehitykseen (19 artikla)

Liite IV sisältää ei-tyhjentävän luettelon sähkö- ja elektroniikkalaitteiden luokkiin kuuluvista sähkö- ja elektroniikkalaitteista. Liite VII koskee sähkö- ja elektroniikkalaiteromun materiaalin ja jätekomponenttien valikoivaa käsittelyä. Liitteessä VIII täsmennetään sähkö- ja elektroniikkalaiteromun varastointi- ja käsittelypaikkoja koskevat tekniset vaatimukset ja liitteessä IX esitetään sähkö- ja elektroniikkalaitteiden merkitsemisessä käytetty tunnus.

Tämän kertomuksen kattaman kauden aikana komissio ei antanut delegoituja säädöksiä edellä mainittujen liitteiden mukauttamiseksi tieteen ja tekniikan kehitykseen.

Mitä tulee edellä mainittuihin liitteisiin VII ja VIII, komission teettämässä sähkö- ja elektroniikkalaiteromun käsittelyn laatunormeja koskevassa tutkimuksessa mainitaan ehdotettujen vaihtoehtojen yhteydessä erityisvaatimuksia, jotka voitaisiin sisällyttää näihin kahteen liitteeseen niiden mukauttamiseksi tieteen ja tekniikan kehitykseen. Kyse on käsittelyvaatimuksista erilaisille sähkö- ja elektroniikkalaiteromun tyypeille, joiden määrä on kasvanut viime vuosina mutta joita ei ole sisällytetty edellä mainittuihin liitteisiin, koska tämänkaltaista jätettä ei ole aiemmin syntynyt. Näitä ovat esimerkiksi aurinkosähköpaneelit, ilmastointilaitteet, litteät näytöt ja tyhjiöeristepaneeleilla varustetut jääkaapit sekä laiteromu, joka sisältää litiumioniakkuja.

Komissio arvioi parhaillaan näitä ja muita vaihtoehtoja lähemmin sähkö- ja elektroniikkalaiteromun käsittelyä koskevien normien mahdollisen jatkokehittämisen ja yhdenmukaistamisen yhteydessä osana edellä mainittua seuranta-arviointia.

4. PÄÄTELMÄT